
Izvorna novela 

SLOBODA JE DOŠLA U SELO 

Napisao Ante Jakšić 


Kad me je majka probudila, bilo je već na- 
smijano jutro. Kroz mala kućna vrata svijetlo 
je ušlo u sobu i pružilo se preko moga kreveta. 
Otvorio sam oči, protegao sam se i bilo mi je 
krivo, što još nis'am smio produžiti spavanjem. 
Ali majka je digla sa mene dunju, okrenula se 
ocu i rekla: 

»Došla je sloboda.« 

On se uspravio u krevetu. 

»Došla je sloboda?« 

»Došla je. Bila sam na ulici i vidim: idu ljudi 
i žene na veliki sokak, viču, pjevaju, nekome 
se prijete, neki su već izopijani i svi idu na ve- 
liki sokak. Kažu: došla je sloboda!« 

Moj otac, koji se prije mjesec dana bio po- 
vratio sa fronte, naglo je ustao i obukao se. 

»Sad se ne moraš više skrivati, rat je pre- 
stao, a na ulici je na sav glas Živko Gajin pri- 
povijedao, da je svojim ušima u Pešti čuo, ka- 
da im je oficir rekao: Idite kud koji hoće, rat 
je završen!« 

Ja sam radoznalo gledao čas u oca a čas u 
majku. Očevo je lice bilo preobraženo, život 
je ušao u nj i nešto mu se zasvijetlilo u očima. 
Kada je izlazio, majka mu je rekla: 

»Nemoj otići u selo, vrati se; nek rade, šta 
im je drago, ti budi na miru.« 

Ja sam sjedio u krevetu, a mama se i k me- 
ni obrati: 

»Ustani, umij se, jedi, pa idi u školu!« 

Kao da mi je velik kamen pao na srce. U 
meni se nešto bunilo i nije mi išlo u glavu, da 
i danas moram u školu. No, pomislio sam, to 
mi je baš neka sloboda, kad moram kao i do- 
sad u školu! 

»Ali,« rekao sam, »možda danas nema škole.« 

»Ti ćeš otići i vidjet ćeš. Pa ako nema, doći 
ćeš kući, a nikako da nisi kamo na drugu 
stranu otišao.« 

Ja sam se počešao iza uha, brzo se obukao, 
torbu preko ramena i pošao prema vratima, kad 


se na njima pojavi snaš’ Jela Letina, rukama 
pod pregačom, debela, mala sa sivim i djetinja- 
stim naivnim očima. 

»Eno sve selo vrije,« rekla je. »Hvala Bogu, 
kad je rat svršio. Sad će barem biti mir i moći 
ćemo odahnuti. Na velikom sokaku su porobili 
čifute i sve ljudi odnose, tko se do čega dokopa. 
Kod Micini se uveliko kuha paprikaš, pun dvor 
im je ovaca.« 

Ja nisam imao više vremena da slušam, što 
ona priča, nego sam istrčao na ulicu i jurio 
prema školi, da vidim, što će biti. Pred školom 
nije bilo ni žive duše. Napeo sam uši da prislu- 
škujem, ne ću li možda kakogod čuti učiteljev 
glas, ali se iz učionice nije moglo ništa čuti. 
Odjednom me je obasjala topla i prijatna nada 
i već sam bio gotovo siguran, da nema preda- 
vanja. Digao sam ipak uzbuđen ruku da otvo- 
rim vrata, ali su ona na preveliku moju radost 
bila zatvorena. Odahnuo sam i odjednom mi je 
pao težak i mučan teret sa srca. Sada sam i ja 
uvidio, da je zaista došla velika i draga slobo- 
da, za kojom ljudi toliko čeznu. Dok sam se ja 
vrtio okolo školskih vrata, neko me je potegao 
za rukav i ja sam se naglo okrenuo. Preda 
mnom je stajao školski drug Živko te mi brzo 
dižući i mašući rukama govorio: 

»Šta tu stojiš! Nema škole! Pođi sa mnom.« 

»Kuda?« 

»Eno onamo u Maćikin dućan.« 

»Šta ću ja tamo?« 

»Možeš uzeti, što god hoćeš i nađeš! Sve je 
sad slobodno raditi. Vidiš, ja imam pune dže- 
pove zlatnih papirnih slova, a i klinaca sam 
mnogo nakupio. Neki su ljudi odnijeli sve, što 
je u dućanu bilo: i robu i šećer i svijeće, sve . . .« 

Pošli smo zajedno . . . 

Do nas su već dopirali krupni glasovi izmi- 
ješani smijehom i ženskom vikom; krave su 
negdje u dvoru mukale, konji rzali i psi su 
opasno zavijali. I što smo bili bliže Maćikinom 

dućanu, to su sve češće pored nas prolazile 
žene sa loncima, jastucima i drugim stvarima na 
glavi,. Pred Maćikinim je dućanom bilo mnogo 
žena' i ljudi i svi su nešto govorili, mahali ru- 
kama, ali ja nisam mogao ama baš nikakav 
smisao da razaberem. 

Živko me je povukao u dvorište, gdje su ležale 
pokidane karuce, burad popucanih obručeva, a 
pod šupom je nekolicina pila i pjevala neke 
bećarske pjesme. Ljudi su išli po dvorištu, ula- 
zili u sobe, kao da su u svojoj kući, i nosili su: 
koji krevet, koji jastuke. Kada sam promolio 
glavu na sobnim vratima, jedna je žena vikala i 
smijala se: 

»Evo gospodski šešir! Gle, kako mi stoji, 
kakva bih samo bila lijepa frajla.« 

»To je vjenčani šešir...« 

»Čiji? . . .« 

»Bježite s puta! Mjesta!« 

»I meni mjesta!« 

»Ovo je moje!« 

»Lažeš!« 

»Lažeš ti!« 

»Tvoje je kao i moje!« 

Glasovi su se miješali, kriještali su i parali 
uši, a svijet je kao pomahnitao jurio po so- 
bama i nosio što god je samo gdje mogao na- 
ći. Ja nisam bio ratoboran, ali sam osjetio, kako 
je i u mene ušao neki nepoznati nemir, obuzeo 
me je svega, slio se u mene i ponio me svojom 
bujicom. Činilo mi se, da mi mravi idu po glavi 
i da me podilaze srsi. Požurio sam na tavan i 
odjednom se našao među mnoštvom raznih ča- 
sopisa i knjiga. Sve su bile pisane na madžar- 
skom jeziku, ali meni je to ionako bila sasvim 
sporedna stvar, jer briga mene, što tamo piše, 
meni je bilo glavno to, što sam vidio, da u nji- 
ma ima mnogo lijepih slika. Uzeo sam, koliko 
sam samo mogao ponijeti, i uputio sam se žur- 
no kući. No na izlazu me je zaustavio Živko i 
u brk mi se nasmijao: 

»Budalo! Baci knjige, pa hajde da odvučemo 
k našoj kući ove karuce.« 

»Ne ću!« 

»Dobit ćeš štogod!« 

»Što ćeš mi dati?« 

On je turio ruku u džep i izvukao jedno zlat- 
no slovo : 

»Evo ovo!« Pogledao sam ga prezirno: 

»Ne! Odoh!« 

»Drugi će, kad ne ćeš ti!« vikao je za mnom 
i prijetio mi se, što mu nisam htio pomoći. Do- 
trčao je za mnom na ulicu i silom je htio da 
mu pomognem, ali ja nikako nisam htio. 

»Čekaj samo, znat ćeš ti, kazat ću učitelju, 
da si knjige krao sa tavana!« 

»Možeš! Sad je sloboda! Šta mi može učitelj. 
Sigurno više ne će ni škole biti.« 

Kad sam došao do Svetog Roka, vidio sam, 
kako se ljudi penju na kuću i kako su počeli 

da skidaju crijep. U gomili se pojavio odjed- 
nom visok, snažan i ozbiljan seoski knez i po- 
vikao je dubokim i vrlo ozbiljnim glasom: 

»Ljudi, ako Boga znate, što to radite? Sra- 
mota je, ljudi! Odnijeli ste čovjeku sve, pa sada 
da mu i crijep sa kuće skinete!« 

Neki su počeli vikati, ali su se ubrzo umirili, 
jer je većina povlađivala knezu. Oni, što su bili 
na kući, skinuli su se i nešto su psovali Ja sam 
se požurio kući, da ostavim knjige, ali sam se 
već pred kućom susreo sa majkom. 

»Gdje si bio?« prišla mi je ozbiljna i stroga. 

»Tamo!« 

»Nisam ti rekla . . .« 

»Ali ima mnogo svijeta.« 

»Ne znaš li, da si mogao nastradati, pa možda 
i glavu izgubiti. Šta to nosiš?« 

»Knjige.« 

»Gdje si ih našao?« 

»Na tavanu.« 

»Šta? Odmah ih nosi natrag! Ja ne ću da mi 
tuđe stvari donosiš u kuću. Gle ga samo, nije 
te stid! Zar da budeš lopov već sad, šta će tek. 
poslije s tobom biti! Odmah da si to odnio ona- 
mo, odakle si donio, jer će biti . . .« 

Pred vratima sam na čas zastao. Baš pred 
njima je ča Marin Letin spustio dva kabla vode 
i rukovao se sa ča Marinom Ivkovim. Ivkov 
je govorio ča Marinu: 

»Komšija, da mi voziš drva napole!« 

»Odakle?« 

»Iz šume!« 

»Čija drva!« 

»Pa moja!« 

»A otkad ti imaš drva?« 

»Od danas! Otišao sam i rezao, odavde dov- 
de je moje, idem da pogodim kola. Vozi mi 
napole!« 

»Valjda nisam lud!« 

»A zašto?« 

»Ako ću voziti, onda ću voziti sebi, a ne tebi.. 
Alaj si mi pametan! Ali samo vi dirajte u tuđe, 
ja vam kažem, dobit ćete svi vi po repu, ne 
će to samo tako proći; doći će tu gazda i no- 
sit ćete vi sve lijepo na vašu sramotu natrag! 
Ja ne ću ništa da imam s tim! A ti, ako bi htio 
da imaš drva, pogodi kakvu budalu, a ja ne ću.« 

Iza naše su kuće jurila kola, na njima je Ma- 
tija Mica i puca u vis iz puške, a za njegovim 
su kolima išla druga, treća, a na njima je bilo- 
natovareno posuđe, ćilimi, pokućstvo — i svi su 
išli Šiljkovoj kući, gdje će sve to podijeliti. Za 
kolima su trčala djeca, a iza njih su ljudi tje- 
rali velik čopor ovaca i govorili su, kako su 
sada bili preko kanala kod feštera i kako je: 
stao pred njega Mikoš s puškom i rekao mu: 

»Gospodaru, ja bih vaše cipele.« 

»Evo ti.« 

»Ja bih i odijelo!« 

»Evo tik 

»I šešir.« 

»Evo!« 

»A sad ćemo vam otjerati marvu i odnijel- 
ćemo sve, što nam se dopada, a vi imate da: 

šutite i da se obučete u moje opanke i da na- 
vučete moje zamazano i poderano odijelo, ina- 
če će biti, bogme, vrlo zlo.« ... I fešter je na- 
vukao to odijelo i bio je blijed kao zid i šutio 
je i samo je gledao, što je svijet radio na nje- 
gove oči po njegovoj kući. Istjerali su mu čo- 
por svinja i prodavali su komad po dvadeset 
dinara, samo nek se proda. Cjenkali su se i 
grdili jedni druge i psovali su i grlili se i lju- 
bili i pjevali su zajedno, kao da se nije ništa 
ni dogodilo . . . 

Moj je otac izišao i naslonio se na zid. Ča 
Marin je Letin prišao mome ocu: 

»Kad si ti došo, komšija?« 

»Nije ni otišao!« rekla je moja mati. 

»Da gdje je bio?« 

»Kod kuće na tavanu!« 

»Pravo si imao. Eno neki su se vratili, pa su 
na putu poginuli. Mogao bi gdjegod glavu izgu- 
biti! Ali ja ne znam, što ovaj svijet radi!« 

»Ćifute treba porobiti! Dolje s njima! Sve im 
odnijeti!« vikala je jedna žena. 

Ča Marin se uozbiljio: 

»Sinovi su Maćikini u ratu . . .« 

»On je Čifut . . .« 

I opet su projurili kola natovarena namje- 
štajem i sve se nosilo u Šiljkovu kuću, gdje se 
dijelilo. Sunce je pržilo. 

Neka je žena dolazila od Šiljkove kuće i pri- 
čala je, da su tamo po stolovima fini i skupo- 
cjeni gospodski tanjuri, da može jesti i piti, 
tko hoće, i da se neprestano kolju ovce . . 

Kada smo užinali, otac je htio poći u selo da 
vidi, što je tamo, ali mu je mama govorila, da 
će biti najbolje, neka ostane kod kuće. Ne 
treba da se miješa i da dira u tuđu nesreću. I 
on ju je poslušao. Cijelo je poslije podne sta- 
jao pred kućom na ulici i gledao, što se do- 


gađa. Ali ja sam se nešto izgubio if kuće i oti- 
šao na velik sokak, da vidim, što se tamo de- 
šava. Kuće su bile zamišljene i žalosno su se 
gledale, pred Maćikim dućanom još su se samo 
djeca nadotezala i kockala, a kod Šiljkovih se 
pilo. U fešterovom je paradnom odijelu bio sta- 
rog Biskupa Joze sin i govorio je, da su sada 
oni gospoda i da sada oni vladaju i da im ne 
može niko ništa! Sloboda je došla preko bre- 
gova i dolina, preko rijeka i potoka i tko da ne 
uživa i da se ne veseli na njenom suncu. 

Ja sam otišao pred Šiljkovu kuću, sastao sam 
se sa Živkom, ali me sada ovaj nije htio ni 
pogledati. Htio sam u dvor, ali me nisu pustili. 
»Šta će tamo djeca da po dvoru njuškaju, nije 
to za njih,« govorili su neki ljudi i smijali su 
nam se radoznalima. Ma da sam im se koliko 
divio, sada sam ih počeo mrziti i prezirati, jer 
sam mislio: eto oni slave slobodu, a nama je 
brane. Kakvi su to ljudi! No ipak sam kroz pro- 
bušenu rupu na kapiji mogao razabrati, kako na 
dudovim granama vise ovčije oderane kože, 
kako se u velikom kotlu pod dudom kuha pa- 
prikaš i kako žene piju i smiju se, kao da će to 
vječito trajati. 

Joze Biskupa sin je izašao pred kućna vrata 
puškom u rukama i naperio ju je na kapiju, a 
ja sam prestrašen pobjegao kući. Sjeo sam u 
sobi na kanabet, zgurio se, a glavom su se vrzle 
razne misli, koje su se ispreplitale i miješale. 
Kada sam zatvorio oči, sasvim sam jasno mo- 
gao da predstavim sliku Maćikinog dućana, no- 
šenje, trčanje — i sve mi se činilo, da mi se 
pred očima zidovi pomjeraju. Glava mi je gor- 
jela i bio sam sav topao. Čuo sam, da su ulicom 
opet jurila kola, da se pucalo, ali me sve to 
više nije zanimalo. Počela je već i večer da 
slazi . . . Na ulici se čula vika, neko je trčao, 

onda opet mir i jeza. Otac je ušao sa ulice u 
sobu, sjeo je za stol i nalaktio se, a da pri to- 
me nije ni riječi progovorio. Majka je odmah 
za njim- došla, bila je uznemirena i blijeda. Pri- 
šla je stolu i rekla ocu: 

»Eto bježe . . .« 

»Ali ne će svi . . .« 

»Došla je vojska, da napravi mir i red. Go- 
vore, da su pitali, gdje je Šiljkova kuća. Šta 
će sada biti?« 

Noć je sve više i više padala, mrak je bivao 
sve gušći, a ulice je zavijala tama i muk je dugo 
bio prestrašen i mučan. Na vrata je ušao moj 
djed Adam i sjeo je odmah uz mene. 

»Zabranjeno je ići ulicom!« rekao je djed. 

»Ko ti je rekao?« pitao je moj otac. 

»Vojnici su mi rekli, da se sklonim i svratio 
sam ovamo. Čuo sam, da su iz Šiljkove kuće 
već svi pobjegli u pašarine i po kukuruzima. 
Čuli su, da ide vojska.« 

U tom času mitraljez je zakriještao u blizini 
i meni se činilo, da to neko puca kokice na va- 
tri. 'Onda opet mir i pucnjava. Mi smo svi šu- 
tjeli i gledali preda se. Ja sam htio da odem na 
prozor i da podignem zavjesu, ali mi je to maj- 
ka odmah zabranila i morao sam ponovo sjesti. 
U duši me je nešto kopkalo. To gone one, koji 
su mogli nositi tuđe. I onda sam pomislio, da 
sam i ja nosio knjige sa tavana, i valjda ne će 
doći da i mene traže. I sada sam se baš dobro 
uplašio. Srce mi je uznemireno kucalo. Osje- 
ćao sam strah od neizvjesnosti, a došla je i sa- 
vjest i ščepala me je strašnom optužbom: ti 
si lopov, tuđe knjige si nosio! Dugo je moj 
djed Adam kod nas sjedio. Kada je otišao, ne 
znam, jer sam zaspao. San mi je bio mutan, 
isprekidan i samo su promicale neke nedovr- 
šene slike. Kada sam se ujutro probudio, bio 
sam vrlo umoran, i kretao sam se, kao da me 
je neko pošteno natukao. Lice mi je bilo bli- 
jedo. Na ulici sam naišao na Živka i stao sam 
pred njega: 

»Kuda ćeš?« 

On me je odmjerio od glave do pete, kao da 
me sada prvi put u životu vidi: 

»Idem u općinu.« 

»Šta ćeš tamo?« 

»Dobošar je selom vikao, da svi ljudi dođu 
pred općinu; došli su neki vojnici; govore 
švapski i madžarski — r i idem da vidim, što 
žele. Oni, što su juče pravili slobodu* pobje- 
gli su. Hajde, ako želiš; da vidimo, što će biti.« 

Pošao sam s njime bez ikakvog predomišlja- 
nja. Bio je za mene veliki događaj, što sam 
mogao svojim rođenim očima vidjeti mitraljeze 
i lijepe konje pod novim kožnim sedlom. Ja 
sam pošao tek onako iz radoznalosti, koja nije 
ništa opasno ni zlo predviđala niti slutila. 

Čim smo došli na kraj ulice, već smo ugledali 
vojničke konje, a narod se natiskivao pred op- 
ćinom. Onda je nastalo neko komešanje, zapre- 
paštenje, mrmljanje i čuo se strogi oficirski 
glas, koji je na mene djelovao kao zrno iz pu- 
ške . . . Potrčao sam, da se provučem kroz svje- 


tinu i da uzmognem bolje vidjeti, što se tamo 
dešava. Srce mi je brzo kucalo. Nekako sam 
uspio da se provučem čak u prvi red. Vojnici 
su vodili nekog svezanog, dok su čvrsto držali 
puške. Za mojim je leđima neko rekao: 

»Gotov je!« 

»Zašto?« pitao je drugi. 

»Šta je budala bio, pa ovamo došao, a bio 
je među vođama.« 

»Obećali su, da ne će nikog dirati.« 

»I on im povjerovao. Dobro će proći!« 

U općinskom je dvorištu odjednom nastala 
gluha tišina i meni se činilo, da su se svi ljudi 
pretvorili u jedno uho i da su svi osjećali jednu 
te istu kobnu sudbinu čovjeka, kojega su vo- 
dili svezanog. Ja ga nisam nikako mogao pre- 
poznati, jer mi je bio leđima okrenut. Povu- 
kao sam onog do mene za kaput i šapnuo mu: 

»Tko je taj svezan?« 

»Joze Biskupa sin.« 

Htio sam da ga još nešto pitam, ali su dva 
vojnika donijela ljestve, položili ih na zemlju, 
svezali maramom Jozinom sinu oči i rekli mu, 
da klekne na ljestve. On je zadrhtao, nešto 
promucao i preblijedio, ali ih je poslušao i kle- 
kao. Ja više nisam mogao ništa vidjeti, ma 
kako da sam se trudio, jer su se neki ljudi po- 
čeli gurati i mrgudati. Čuo sam samo oštar ofi- 
cirski glas i pucanj. Onda su počeli ljudi naglo 
ići iz dvorišta i mene su ponijeli u svojoj bu- 
jici, premda sam ja vrlo želio da vidim, što se 
sve tamo dešava. 

Na ulici sam nabasao na Živku i pitao sam ga: 

»Zašto su pucali?« 

»Nisi vidio?« 

»Nisam.« 

»Ja jesam. Popeo sam se na dud.« 

»Što si vidio?« 

»Kako su ga ubili. Kako se pružio preko lje- 
stava — svojim sam očima to vidio.« 

Vijest, da su ga ubili, na mene je porazno 
djelovala. Nisam mogao da to zamislim. U to 
su za mojim leđima žene govorile: 

»Tako njima treba!« 

»I treba. Smisli samo. Još jutros mu je žena 
išla ulicom i vikala komšinicama, da kuva pa- 
prikaš i da će biti još mesa! Eto joj sada mesa!« 

»Al’ što je samo došao?!« 

»Valjda se napio. Nakuražio se, pa je gla- 
vom platio.« 

No ja više nisam mogao da slušam njihov 
razgovor, jer sam ugledao mamu, kako ide lju- 
tita prema meni. Zadrhtao sam i pomislio, da 
će me pošteno isprašiti, ali me je ona bez ri- 
ječi uzela za ruku i povela kući. 

Sutradan su sve morali nositi natrag, tko je 
što odnio. A poslije sam čuo, da to ni nisu bili 
pravi vojnici, već da su došli Švabi iz obližnjeg 
sela da naprave reda. Ja sam opet morao u 
školu — kao i dosad i uvidio sam, da mi ona 
sloboda nije mnogo koristila, nego me je samo 
razočarala, jer znate i sami: ja sam očekivao, 
da se više ne će morati ići u školu i da ću biti 
zaista slobodan! 


( 

ODAKLE JE DOŠAO KININ? 

Napisao Nikola Žic 


Kinin ne potječe ni iz Kine ni iz Kochinchine. 
Stari su Kinezi imali i upoznali svašta prije nas, 
ali ovaj svakome opće poznati lijek potječe iz 
Amerike. U Južnoj Americi raste drvo, od ko- 
jega su već ondašnji starosjedioci upotrebljavali 
koru u ljekovite svrhe. Iz kore su cijedili sok, 
koji ih je liječio od groznice. Španjolski osva- 
jači su dosta kasno saznali za tu blagodat. Uro- 
đenici su ih toliko »voljeli«, da bi im bili sigurno 
prije ponudili svaki otrov nego ovaj lijek. 

Ima tome tri stotine godina, što je u gradu 
Limi na Andama potresla groznica suprugu špa- 
njolskoga potkralja, groficu Anu de Chinchona, 
i ona je od te nevolje spasena gorkom otopinom, 
kojom su se liječili također stari Inke. Iza toga 
se ovaj lijek naskoro pročuo i u Evropi, ponaj- 
prije u Španiji, pa u Rimu, onda u Parizu, a neki 
Englez ga je raširio na daleko s velikom ko- 
rišću za svoj džep. Danas nema apoteke bez 
njega, a za put i život u tropskim predjelima on 
je jedini spas u borbi protiv malarije. 

' Kinin je dakle dobio ime po grofici Chinchoni 
— stotinu godina poslije njezine smrti. Kad je 
naime znameniti botaničar Karlo Linnć provodio 
sistematiku i nomenklaturu svega bilja na svi- 
jetu, ono je američko drvo nazvao kinovac, a 
dragocjenu ljekariju od njegove kore kinin, i to 
po onoj Evropljanki, koja mu je prva u Ame- 
rici zahvaljivala na ozdravljenju. Čudotvornu 
koru kinovca su u obliku praška mnogo širili 
također isusovci, tako da se taj lijek protiv gro- 
znice prije toga zvao isusovački prašak, ali sada 
je s Linnćom prevladalo ime kinin po Chinchoni. 

Sve do pred sto godina bijaše kinin Španjol- 
cima vanredno vrelo prihoda. Samo su oni njime 
trgovali. Kinin bijaše njihov monopol. Indijanci 
su im ga donosili iz planine u primorje, a dalje 
su ga Španjolci razvozili lađama. Kinin se trošio 
mrtogo, a kinovac još više. Pokoreni urođenici 
su naime redom donosili na obalu doduše samo 
koru, ali su u planini obarali i stabla, pa se ki- 
novac doskora jako prorijedio. Nastala je po- 
gibelj, da ga uopće nestane. 

Dobava je postala sve teža i skuplja, a to su 
najteže osjećali Francuzi i Englezi, koji su tre- 
bali mnogo kinina na svojim kolonijalnim pot- 
hvatima naročito u tropskim krajevima, gdje ih 
je mučila malarija. Pitanje su sretno riješili Ho- 
lanđani s pomoću njemačkoga botaničara Hass- 
karla, kojemu je, noseći »glavu u torbi«, uspjelo 
ukrasti sađenice kinovca u državi Peru i pre- 
nijeti ih u holandsku koloniju Javu. Tu je god. 
1854. započela kultura kinovca, gdje danas cva- 
te kao nigdje. 

Za Holanđanima nisu htjeli zaostati ni Engle- 
zi, pa su kinovci naskoro uzgojeni i na malabar- 
skoj obali u Istočnoj Indiji, a sada ih već imade 
također na Ceylonu i u Africi. Englezi imadu 


dosta kinina, ali su Holanđani jači. Od Španjo- 
laca je na ove prešao monopol kinina za čitav 
svijet. Nizozemski trust vlada na tržištu ove lje- 
karije, jer nizozemske kolonije proizvode go- 
dišnje na tisuće tona kinina. 

I tako se kinovac američkih starinaca preselio 
na drugi kraj svijeta, koji nije daleko od Kine. 
No ni moderna kultura kinina nema veze s Ki- 
nezima. Ovaj preokret treba zahvaliti Nijemcu 
Hasskarlu, a ime Švedu Linneu i španjolsko-ame- 



ZAJUTRAK 

Naslikao impresionista Claude Monet. 


ričkoj dami Chinchoni. U najnovije vrijeme pri- 
jeti propast holandskomu monopolu od umjet- 
noga kinina, koji se pod imenom atebrina i plaz- 
mohina počeo praviti u kemijskoj industriji. I 
ta novost^dolazi iz Njemačke poput mnogih 
drugih umjetnih produkata. Kao što njemačka 
kemijska industrija proizvodi umjetni kaučuk, 
benzin, salitru i t. d., tako bi lako mogla pre- 
uzeti i monopol kinina, jer njezin umjetni ki- 
nin djeluje jednako protiv groznice kao i pri- 
rodni kinin. 

To je ukratko povijest kinina za lijek od gro- 
znice i groznice za dobavu kinina. 

Spjevao Stjepan Devčić 


PUT U 

POJUTARJA VEDRA 

U tihana pojutarnja vedra 
šećem bolan kroz rosne šljivike; 
pade rumena jabuka u njedra, 

Zamiri smilje uz snene utrenike. 

Za tihom vodom na tratini mekoj 
bijele žene izatkano platno; 
šećem bolan u pojutarnje zlatno 
na obali samotnoj dalekoj . . . 

ZVONA HIROZOVA 

U suton sela zvona mirozova 
sa sočnih livada punih mlijeka i hlada 
zovu ljude iz rada i napasla stada 
i tonu u trome sjene vozova. 

Negdje sve tiše se kolijevka njiše; 
s neba rosa rosi ko posvećene suze; 
u mlakom mraku staje mlijeko se muze; 
za rijekom začarano selo sniva i diše. 

Negdje sad vjetar kišni i južni 
zanjiho vlati livadi travnoj, 
negdje sad uzdah turobni, tužni 
zaklapa oči ponoći travnoj . . . 

ZATRAVLJENA LIVADA 

Mjesec oštri srp svoj srebrni 
i zlaćano žito žanje, 
zriču zričci niz pokošene strni 
uz staro križanje. 

Konji vrani sada plašno jezde 
niz te tihe pašnjake milene; 
krešu kopita i pale se zvijezde: 
to im vile mrse grive svilene. 

U travama gasnu kasne vatre, 
u dalj lete pjesme žalovite; 
a pastiri sa očima, što snatre, 
sniju, da vile jašu konje vilovite. 

RANORANI DANI 

Sviću tihi ranorani dani, 
što ih budi pjesmica slavulja, 
a ugari poljem neorani 
zovu ruke pune tvrdih žulja. 

Milje ljudi kao sitni mravi 
i svoje brazde prevrću i ruju, 
u ognju sunca motike si kuju, 
u znoju lica sprženi, garavi. 

LIVADO ZELENA 

Livado zelena; tugo — livado, 
tvoj čar me meki zatravi, . 
o polje djedovsko krepko i mlado, 
pruži mi okrepe u rosnatoj travi. 


ZAVIČAJ 

Iz daljine sa vjetrom se javi 
zvonka zveka zalutale kose, 
oj livado — tugo, struk gizdavi 
sa srebrnim oštricama kose. 

SVATOVI 

Da sam mala, da sam mala 
ko zelena trava. 

Ide jesen, idu kićeni svati, 
trobojni se barjaci viju, 
na vitom se koplju jabuka zlati, 
pocikuju tambure i u taktu biju. 

Rubače pisane ko čaške rascvale, 
njišu se i šušte lakokrile, 
a snaše i djevojke ko lijepe vile 
niz selo su zvonko zapjevale. 

OGNJENI DANI 

Kroz selo minu jeseni, magle, prosjaci, 
huje oluje i vjetrovi huđi, 
grme bure, poplave, oblaci, 
treskaju munje hrašću u grudi. 

A ljudi se uvijek ko bujice mute 
i kolju sa rukom, kojom se krste, 
gospodu mite, ponizni ljube skute 
i tajom grče dlanove žuljave, čvrste. 

Ko jalove krave, godine nerodne 
prolaze sivim cestama sela 
tlake, nameti i daće narodne, 
a zemlja žuhka ruke im sapela. 

PROLJETNA PRIČEST 

Pod raskriljenim mojim prozorom 
u čarobnom tajanstvu cvjetanja 
ko bijeli san Blagovijesti 
prva jabuka sa ružičnim bokorom 
proljeće mi navijesti 
i usnu laticom mirisnom pričesti. 

I sjećanje je na Tebe dragu, 
da negdje rukom blijedom 
miluješ ruže bijele 
i mlada pod rascvalom jabukom 
na dalekom pragu, 
kad mjesec sniva nad drvoredom, 
gledaš u dane samotne, nevesele. 

STARE SJENOKOŠE 

Pjevaju plugovi budnicu uranku 
niz te oranice bremenite, 
veselo im prilaže kosa svijetla i tanka 
pjevom ocjeli tvrde, kremenite. 

Tiho umiru medene otave 
pod oštricom kose britke, 
tužno se njišu nj ine cvjetne glave 
i stapke krhke i vitke. 

POSAVSKI BREGI 


Napisao Stjepan Devčić 




Godine 1611. postade zagre- 
bačkim biskupom Petar Domi- 
trović, za kojega se misli, da je 
bio rodom iz Ivanića. U to vri- 
jeme sklonuli su se na teritorij 
Ivanićke Krajine Vlasi, koji su 
prebjegli pred najezdom Tura- 
ka. Njih su naselili krajiški ge- 
nerali na šumovitim predjelima 
prema turskoj granici, od kojih 
je jedan dio pripadao zagreba- 
čkoj biskupiji. Biskup Domitro- 
vić je sklonuo Vlahe, da prizna- 
ju papu za vrhovnog crkvenog 
poglavicu. Tako nastade u Hr- 
vatskoj grko-katolička crkva, 
kojoj bijaše prvi biskup Šimun 
Vratanja. 

Domitrović je preko Vratanje 
nastojao sklonuti Vlahe, da za- 
grebačkog biskupa priznaju za 
svoga vlastelina. Oko toga ro- 
dili su se veliki sporovi i stvar 
je napokon došla pred vrhovni 
kraljevski sud, koji se 21. stude- 
noga 1628. sastao u Požunu pod 
predsjedanjem palatina Ester- 
hazija. Sud je ustanovio, da za- 
grebačkom biskupu pripada vla- 
sništvo na imanjima Ivanić, Du- 
brava i Čazma. 

Imanje Ivanić zaprema cijeli 
t. zv. otok Ivanić, na kome su 
neka sela okupirali Vlasi, a dru- 
ga sela drži još u posjedu bi- 
skup zagrebački. Osim toga pod 
imanje Ivanić spadaju i tri sela, 
poimence: Bregi, Sveti Ladi- 
slav i Komarnica. Selo je Bregi 
pripadalo pod Ivanićku župu. 

U dijecezanskom arkivu nad- 
biskupije zagrebačke čuva se za- 
pisnik (pisan latinskim jezikom) 

0 kanonskoj vizitaciji, koju je 
u Ivaniću mjeseca studenoga g. 
1649. obavio zagrebački kanonik 
Ivan Filipašić, kao čazmanski 
arhiđakon. Među inim spominje 

1 ovo: »U selu Bregi nalazi se 
drvena kapela podignuta na čast 
sv. Križa. U tornju te kapele 
smješteno je blagoslovljeno zvo- 
no. Svete mise služe se u toj ka- 
peli godimice samo dvaput i to: 
na petu nedjelju iza Uskrsa, te 
na četvrti dan Božića, kada crkva 
slavi nevinu dječicu, koja pogi- 
nuše u Betlehemu.« 

U mjestopisu zagrebačke žu- 
panije, koji je dao god. 1788. 
sastaviti biskup Maksimilijan Vr- 
hovac, nalazi se opis ivanićke žu- 


župnoj crkvi sv. Maksimilijana 
počinju od g. 1862., za župniko- 
vanja veleč. Turkovića. Taj žup- 
nik Turković je dao podići i no- 
vu školsku zgradu, a njemu se 
dogodio onaj zanimljivi susret 
sa Jocom Udmanićem, kojeg je 
on opisao, i taj se spis čuva u 
arhivu pučke škole u Bregima. 

Župnika Turkovića je naslije- 
dio Ivan Krst. Krapac (1878. do 
1880.), kasniji biskup đakovač- 
ki. On je dao urediti crkvu i na- 
slikati freske na svodovima. Iza 
svoje smrti sjetio se i oporučno 
svoje bivše župe i ostavio joj 
7000 kruna i to 6000 za potrebe 
crkve, a 1000 kruna za jednu 
pjevanu misu. A isto tako se sje- 
tio i svojih drugih župa i to u 
Sveticama i sv. Petru u Zagre- 
bu. 'Njega je naslijedio Milan 
Fogl (1880. — 1886.), pa Josip 
Bogović (1886. — 1909.) te Mar- 
tin Dogša (1909. — 1915.). Žup- 
nik Dogša je potpuno uredio 
crkvu, dao načiniti novi namje- 
štaj, klupe, ispovjedaonice, ol- 
tare, zastave, misno ruho i veli- 
ke orgulje, koje je god. 1915. 
blagoslovio pokojni biskup dr. 
Josip Lang. Dr. Josip Lang ro- 
đen je 25. siječnja 1857. u ovoj 
župi, i to u selu Lepšiću u biv- 
šem nadbiskupskom mlinu. Nje- 
govo rođenje i krštenje ubilje- 
ženo je na posebnom arku, koji 
se čuva u matici rođenih od g. 
1858.— 1873. — Od g. 1915 do 
1931. župnikovao je u Bregima 
Stj. Kolak, a od 11. IV. 1933. 
Ivan Pavlović. 


PITOMI KRAJOLIK IZ POSAVSKIH B R E G A 
Foto J. Matica 


pe, tu se spominju Bregi kao 
selo sa 1356 žitelja. Sam teri- 
torij sela Bregi nije potpadao 
pod krajiško područje, već se 
brojio »provincijalu« tj. gra- 
đanskoj (banskoj) Hrvatskoj. 

Kad je car Josip II. ukidao 
samostane, bude po prijedlogu 
biskupa Maksimilijana Vrhovca 


TIPIČNA STARA KUĆA U POS. BREGIMA 

rasparcelirana i ova ivanička 
župa (za onda najveća u Hrvat- 
skoj) i osnovane tri nove župe 
i to: u Lupoglavu (god. 1788.), 
u Bregima (g. 1790.) i u tvrđi 
Ivaniću (god. 1805.). 

U spomenici župe Posavski 
Bregi, koju je započeo pisati 
župnik Stj. Kolak, prvi zapisi o 

SLADOKUSAC 
Naslikao Eduard Manet 


Prvi, koji su pokušali u slikarstvo unijeti no- 
vost pod uplivom Japanaca, bili su Francuzi. 
Jedna grupa mladih francuskih umjetnika izlo- 
žila je nove svoje radove god. 1871. To je bio 
početak impresionizma. Kritičari i publika na- 
zivali su te mlade umjetnike »impresionistima« 
iz šale i podrugivanja, jer su njihove slike to- 
liko odskakale od dotadašnjih, da su doista zna- 
čile pravu revoluciju, neshvatljivu u prvi mah. 
No malo pomalo ti su majstori sticali sve to 
veće priznanje, pogotovu, kad se u njihovoj 
sredini pojavio Manet. 

Mladi impresionisti imali su svoj poseban pro- 
gram. Novo doba sa svojom tehnikom dovelo je 
ljude do novih spoznaja i novog stava prema 
mnogim stvarima u prirodi. Moderno oko za- 
paža mnogo više stvari i promjena u njima nego 
što zapaža oko starijih generacija. To sve, a 
napose nove predodžbe o svijetlu, koje počinje 


Slika lijevo ; 

LJETNO SUNCE 
Naslikao Alfred Sisley (1839.-1899.) 


Iz povijesti slikarstva 


POKRETAČI IMPRESIONIZMA 


Kako. je cjelokupno životno nastojanje u pro- 
šlom vijeku doživjelo temeljitu evoluciju, koja 
je značila prekid s tradicionalnim prilikama, i 
slikarska je umjetnost počela da traži nov izra- 
žaj, koji bi najbolje odgovarao novom životnom 
shvaćanju. Ta nova nastojanja u slikarstvu za- 
počela su odmetnućem od dotadašnjih sadržaja, 
a i od dotadašnjeg stava prema slikarskom 
objektu i prema tehničkom rješavanju njegova 
oblika, njegova osvjetljenja i njegove boje. 

Tome su svoj dio pridonijeli i stari Holanđa- 
ni i Španjolci, kojima su se novi majstori impre- 
sionisti obraćali i u kojima su tražili one ele- 
mente, koji odgovaraju novom shvaćaju. Tako 
je novost impresionizma donekle izbijala iz već 
postojećih umjetničkih obradbi. 

No na novo slikarsko razdoblje najviše su 
uplivali — Japanci. Putem raznih izložbi Evrop- 
ljani su se upoznali s Japancima i njihovom kul- 
turom, a slikari su u njihovoj umjetnosti otkrili 
svijet, koji je za njih dosad bio posve nepo- 
znat, neshvatljiv i neobičan. No taj svijet i način 
njegove slikarske obradbe, iako nije bio ade- 
kvatan evropskom shvaćanju, značio je novost, 
koja je bila oslobođenje od ustaljenih evropskih 
slikarskih propisa. Evropski umjetnici nisu zato 
jednostavno kopirali japanske slikare u sadr- 


Napisao Luka Perinić 

žaju, izražaju i tehnici, nego su od njih naučili, 
kako se svijetlost dade fiksirati u svoj svojoj 
snazi i vedrini, kako se može zbiljski svijet za- 
hvatiti u svoj njegovoj punini, a da se pri svemu 
tome ne upada u neke školski propisane sheme 
i u puko kopiranje realnosti. Kontakt s japan- 
skom umjetnošću značio je za Evropljane osvje- 
ženje. Otvorili su se novi putovi i nove moguć- 
nosti, koje su preokrenuli dotadašnje osnovno 
umjetničko stajalište. Odatle su se razvili novi 
evropski majstori, na kojima ćemo ponekad i 
uzalud tražiti japanske utjecaje, jer su oni bili 
više principijelni. 




U LOŽI Naslikao August Renoir 

skoj, Holandiji, Italiji, Danskoj, Norveškoj itd. 
Najpoznatiji i najznačajniji od prvih impresio- 
nista zastalno je Eduard M a n e t, koji je živio 
od god. 1833. do god. 1883. i koji je pristupio 
krugu prvih francuskih impresionista, da se pop- 
ne među one, koji će tome novom strujanju 
dati pravac i umjetničku snagu. 


LIJEPA I VJERNA SLIKA 

Velikom njemačkom portretisti Lenbachu 
(Franjo pl. Lenbach rodio se g. 1836., a umro 
1904.,) dođe jednom neka vrlo bogata, malo 
umišljena i baš nimalo lijepa gospođa i reče: 

»Gospodine profesore, htjela bih da me sli- 
kate. Željela bih vjernu i lijepu sliku!« 

Lenbach joj na to odgovori: 

»Milostiva gospođo, morat ćete se odlučiti ili 
za jedno ili za drugo . . . Oboje ne može nikako 
zajedno!« 


da zauzima odlučno značenje u 
slikarstvu, odražavalo se na sli- 
kama prvih impresionista. Svi- 
jetle njihove slike kričale su sja- 
jem i bojama tako, da su im sti- 
zali prigovori sa svih strana. Oku 
čovjeka, koji je bio navikao ne- 
prestano gledati stare slike, bilo 
je neobično osvjetljenje na sli- 
kama novih majstora. Činile su 
im se blještave, kao što su im 
bila blještava osvjetljenja stano- 
va i gradova s novootkritim »ču- 
desima« tehnike. 


Pod dojmom tehničkog na- 
pretka nastao je u književnosti 
realizam, no novi slikari nisu bili 
realisti u smislu, kako se ta riječ 
obično uzima t. j., kao puki re- 
produktori prirode i njezinih po- 
java, nego takvi realisti, koji 
hoće da izraze realan lični do- 
jam, ličnu impresiju. Njih za- 
nima priroda, dogođaj, sve ih 
zanima, ali ne kao neka objek- 
tivnost nego kao duševna za- 
zbiljnost, realnost subjektivne 
impresije. Te elemente subjek- 
tivne impresije o životu i priro- 
di izraziti umjetničkim govorom 
— bio je njihov cilj. Dakle, ne 
ponavljati, kao što fotografski 
aparat radi, nego tumačiti kroz 
vlastitu umjetničku individual- 
nost. 


Taj put je bio u načelu do- 
voljno ispravan, jer vrijednost 
umjetničkih tvorevina i leži u toj 
subjektivnoj snazi izražaja. No 
malo pomalo to se načelo dege- 
neriralo, a impresionizam se pre- 
tvorio u analizatorstvo i to ponajviše vanjskog 
značenja i vanjskih elemenata, koji sačinjavaju 
sliku. Zaustavilo se na fizičkoj prirodi i preko 
nje ni makac. A to je u drugom obliku i iza dru- 
gog puta uglavnom ono isto, protiv čemu je 
impresionizam ustao, kad je htio da ruši klasi- 
čki idealizam, romantiku, historizam, teme s ten- 
dencijom i t. d. To je i bio povod novim slikar- 
skim revolucijama neoimpresionizma, ekspresio- 
nizma, futurizma, kubizma, i t. d., koji su pre- 
zirali skoro svaki interes za vanjsku zazbiljnost 
i htjeli da podignu značenje nutarnjeg i meta- 
fizičkog umjetnikova doživljavanja i stvaranja. 
No i ta najnovija nastojanja, njihovu jednostra- 
nost i traženi, a ne spontani umjetnički rad nove 
će generacije rušiti. 

Među pokretače impresionizma ide Claude 
M o n e t (živio od 1840. do 1928.), zatim R e - 
n o i r (1841. do 1920.), Degas, Sisley i Pis- 
sarro, Latour. Njima su se priključili J. 
Bastien-Lepage, Besnard i drugi, a 
doskora i odlični umjetnici u Njemačkoj, Engle- 

Mali roman .Obitelji' 


BORISOVA DRUGA MAMA 


(SVRŠETAK) 

»A zašto je tako, tata?« 

»E znaš, zašto! Daj pogodi! Ko je gradio 
kuće, ulice, ko je šivao haljine i odijela?« 

»Tko? Pa ljudi — zidari i krojači.« 

»A ko je načinio ovo oko nas?« 

»? ? ?« 

»Pa, dijete, misli malo,« usklikne Vladimir i 
pokaže na nebo. 

»Oh! Ta Bog! O tome mi nije stric nikad go- 
vorio,« reče Boris. 

»E vidiš! Bog je savršen i on stvara sđmo 
savršene stvari, koje su divne i među kojima 
vlada harmonija.« 

»Zar nije Bog Stvorio i čovjeka, tata?!« 

»Da, Boris.« 

»Pa kako da onda među ljudima ne vlada 
sklad, kad Bog stvara samo stvari, koje su sa- 
vršene i imaju sklad?« 

»Na to sam te pitanje htio navesti. Ljudfe.su 
bili savršeni, kad ih je Bog stvorio; i među 
Adamom i Evom je bio divan sklad. Ali oni su 
jeli sa zabranjenog stabla voće, sagriješili su 
i time postali" nesavršeni i nesretni,« završi otac. 

Dječak, se zamisli, a i Lina. Zar je to njezjin 
muž? Zar on može ovako divno sa strpljenjem 
razlagati djetetu? On hladan, nervozan, poslo- 
van čovjek! . 4 

Harmonija! Sklad! Već samo ta riječ je tako 
lijepa, a kako je divna tek stvar, koju ona ozna- 
čuje. Nikad ne će Dina zaboraviti ovaj dan i 
ovaj razgovor na obali Sure. Vladimir prekine 
šutnju: 

»Tamo vidim nešto; crkvicu ili kapelicu. Što 
je to, Lino?« » 

»O, to je kapela ,Naše Gospe zaštitnice po- 
lja’. Drugi puta ćemo ići malo da se pomolimo. 
Je li vam pravo?« 

»Da, da svakako,« potvrdi Vladimir. 

»Ali sad idemo kući, jer ja sam već jako gla- 
dan,« potuži se Boris. 

»No to sam i očekivala,« nasmije se Lirta, 
»idemo, da previše ne ogladniš.« 

Vratiše se kući kroz aleju kestenova — šu- 
teći; samo je Boris zapitkivao svašta i trčkarao 
pred njima. 


VI. 

Na livadi kod »Naše Gospe zaštitnice polja« 
kroz visoku travu pomicala se tamna, visoka 
Vladimirova spodoba. Mračilo se, a on je išao 
sam prama kapeli. Njegovo hladno lice bilo je 
lijepo s izrazom neke blage gorčine, a oči su 


Napisala V. Jakšić 

mu svjetlucale u sumraku. Došao je pred kape- 
licu i zbunio se. Izgledao je kao tat, koji se 
boji, da ga ne uhvate na zlu djelu. Okrene se 
i nekoliko puta obazre, da li ga tko promatra, a 
onda se polagano prekrsti. Dugo je stajao ne- 
pomičan pred Marijinim kipom, duboko zami- 
šljen. Možda je molio? Bog zna . . . 

Posve se smračilo, zvijezde su se pojavile na 
nebu, a Vladimir se još nije micao s mjesta. Na- 
pokon se okrene i lagano pođe. Sura je šumila, 
a cvrčci počeše svoje pjesme . . . 

Prešao je preko Sure i sjeo pod jednu staru 
vrbu. Lakte je naslonio na koljena, a obim ru- 
kama podbočio glavu. Tako je sjedio dugo i 
dugo zureći u valovje Sure. Mjesec se sakrio za 
oblak i nije vidio, kako dugo je još sjedio čo- 
vjek pod vrbom nepomičan, tih i nijem. 

* 

Lina je svirala Chopinovu simfoniju. Za sto- 
lom u salonu sjedio je Vladimir, Boris, teta i 
stric. Šutjeli su. Boris je gledao kroz prozor; 
očito ga to nije zanimalo — i igrao se s jednom 
malom bonbonierom. Ujak je drijemao u naslo- 
njaču, tetka je čitala, a Vladimir sjedio u na- 
slonjaču i pušio. Da ga je tko dulje promatrao, 
opazio bi, da od časa do časa guta pogledima 
Linu, a opet od časa do časa zatvara oči, kao 
da hoće predočiti u duši kakvu dragu sliku. 

»Tata, smijem li malo na vrt,« upita ga Bo- 
ris, kome je već bilo dosadno. 

»Zar ne slušaš mamu, kako svira,« rasrdi se 
otac. 

»Neka ide, Vlado, neka ide,« oglasi se Lina 
i prestane svirati. »Idemo i mi. U vrtu je lijepa 
hladovina.« 

Vladimir ustane i pođe s Linom i Borisom. 
Boris je išao kraj njih i najednom reče: 

»Oh, što sam jučer vidio, tata i mamica! Vi- 
dio sam jednoga gospodina i gospođu, koji su 
se — pomislite, to sam ja vidio — koji su se 
poljubili!« 

»Šta-a-a? Zašto se nisi okrenuo?« ljuto i na- 
glo ga upita otac. 

»Oh, pa ja nisam znao, da će se poljubiti! A 
zašto ti mamu nikad ne poljubiš?« 

»Boris, kako možeš biti tako bezobrazan! Šta 
se to tebe tiče,« poviče Vladimir, »smjesta idi 
ir'kuću!« 

»Ali, Vlado!« htjela je Lina posredovati. 

»Ni riječi, Lina, molim te — molim te hodi sa 
mnom,« drhćući povuče je kroz vrata u vrt. Bio 

je blijed, odbacio je cigaretu, sjeo na jednu 
klupu. Lina sjedne kraj njega i reče plaho: 
»Nisi smio navaliti tako na ubogo dijete.« 
»Znam, Lina, ne uzmi mi za zlo. Ti ne znaš, 
kako me je pogodio onim, što je rekao — upra- 
vo sred srca,« drhćući joj je odgovorio. 

Lina protrne. Sjetio se svoje pokojne žene, 
sigurno se nje sjetio . . . 

»Mogu i misliti, kakve ti je mile uspomene 
probudio, pa te ostavljam sama, da uzmogneš 
u njima uživati.« Ustala je i htjela poći, no Vla- 
dimir ju je uhvatio za ruku: 

»Reci, kakve to uspomene misliš?« 

»Ra uspomene na tvoju pokojnu ženu . . .« 

»Ti misliš na nju!?« 

»A ti ne?« 

»Lina« ! ' • 

Lice mu je bilo izobličeno od bola, a oči mu 
se zamagliše. Okrenuo se, da sakrije dvije de- 
bele suze, koje su mu se otkotrljale niz lice. 
Lina otrči u svoju sobicu. Sjedne na naslonjač, 
srce joj je burno kucalo, pritisnula je ruke na 
grudi i šaptala: 

»Zar je moguće, da ga ljubim! O Bože, kako 
ga ljubim!« 

I počne plakati. 

Vrata se otvore, a u sobu uđe tiho Boris. Vi- 
djevši Linu, kako plače, potrči k njoj i zagrli je: 
»Mama, zašto plačeš?« 

Lina mu pritisne glavu na svoje grudi i je- 
cala je dalje. Mali počne drhtati: 

»Ta, zašto plačeš? Zašto plačeš?« 

Lina mu se zagleda u oči i cijelo djetinje li- 
ce, pa ga stane ljubiti šapćući: 

»Kako si mu sličan! Kako si mu sličan!« 
Čvrsto zagrljeni sjedili su u naslonjaču šuteći. 
U sobi se je mračilo. 

»Mamice, ja te volim.« 

»I ja tebe, Boris.« 

»A tatu?« 

Mjesto odgovora jače ga privine k sebi i po- 
ljubi. * 

Na obali Sure sjedili su Vladimir i Boris. Otac 
je čitao knjigu, a sin hvatao ribice. Bilo je prije 
podne, sunce je peklo, ali oni su sjedjeli u hladu. 
Boris je bio nemiran i izgledalo je, da ima ne- 
što na duši, što bi htio povjeriti ocu. Na koncu 
se stane vrpoljiti i otac ga opomene. 

»Tata, ja ću ti nešto reći!« 

»Što, Boris?« 

»Mama me je jednom u svojoj sobi jako grli- 
la i ljubila, pri tome je plakala i govorila: Kako 
si mu sličan — A ja ne znam, komu sam to sli- 
čan!« 

Vladimir skoči na noge kao srna i klikne: 

»Pa komu bi ti mogao biti sličan? Boris, dijete 
moje, dođi da te zagrlim.« 

Boris se čudio, zašto moraju najedamput tako 
brzo kući. Vladimir se žurio, kao da ga vile nose, 
dječak ga je noseći svoju udicu jedva stizavao. 
Kad su došli kući, pozove on tetku i upita: 
»Gdje je moja žena!« 

»Lina? Otišla je prije pola sata pred vas!« 
»Pred nas? Ta mi ju nismo vidjeli nigdje!« 


»Valjda se gdje po putu zadržala. Ne buni 
se. Vratit će se ona!« 

»Ali, teto! Gomilaju se oblaci, bit će oluje. 
Gdje je? Ja ću ju potražiti. Pazite na Borisa!« 

S tim riječima odleti iz kuće i jurne ulicom 
prama Suri. Tamo je nije nigdje bilo, i on ju 
stade dozivati. Potrči u šumu i zove, zove . . . 
Prošlo je četvrt sata, a Vladimir sav očajan opa- 
zi Linu, kako stoji naslonjena na jedno stablo. 
»Lina!« 



IZMEĐU SVIJETLA I SJENE 
Naslikao August Renoir 


Tišina. Ona nije odgovarala. Dotrči do nje i 
zapanjen stane. 

»Lina! Zar me ne čuješ? Bit će oluje; idemo 
kući!« Vladimir ju uhvati za ruke. »Lina, pre- 
mda!« 

Prvorazredne engleske štofove i pribor po vrlo 
povoljnim cijenama dobit ćete kod 


A. PAVLOVIĆA 

ZAGREB, PRAŠKA ULICA 4 
Osnovano 1844. godine 


Lina se zarumeni, kao djevojčica, zatim za- 
plače kao dijete . . . 

Došli su kući po najvećoj kiši, zagrljeni, mo- 
kri kad miševi. Na vratima ih dočeka teta i Bo- 
ris. Obadvoje zdvojni i zabrinuti. Lina klikne: 

»Tetiće, gledaj, kako smo mokri; mili Bože, 
baš do kože!« 

»rsfe rugaj se, nego hajde u kuću, da se ne 
prehladiš., Znala sam, da ćete doći mokri, pa vas 
čeka vruć}' čaj.« 

Kad jpjpuha krenula u svoju sobu, vikne za 
njom Vladimir: 

»Lina, dobro se obuci!« 

Lina zadršće i nasmješi mu se . ; . - 

Kad su te večeri spremali Borisa u krevet, po- 
ljubiše ga obadvoje, a onda Vladimir poljubi 
Linu i reče: 


»Vidiš, Boris, sad sam poljubio mamu! Jesi 
li zadovoljan?« 

»Da, jesam. I sad znam, komu sam sličan! Tebi, 
tatice, rekla mi je teta, dok vas nije bilo.« 

»Laku noć, Boris!« 

»Laku noć, mamice i tatice! Laku noć.« 

* 

Na lijevoj obali Sure sred zelene livade po- 
sljedni traci sunca obasjavaju kapelu »Naše Go- 
spe zaštitnice polja«. Pred kapelom stoje troje 
sretnih bića i mole se. Lina, kojoj suze blistaju 
u modrim očima, a smješak lebdi oko usana; 
Vladimir, kojemu nekoć hladne oči sjaju kao 
dvije tople zvijezde, i mali Boris, koji nikad nije 
bio sretniji nego sad, jer je čuo, da će zauvijek 
ostati uz mamicu i taticu. 

Prekrstiše se i pođoše. .Oprostili su se od dra- 
ge kapelice. Vraćaju se u grad . . . 

»Moram ti nešto reći, draga,« obrati se Vla- 
dimir Lini. 

»Što to? Reci, vrlo me zanima!« 

»Znaš, kod ove kapele sam izmolio — ovo 
naše zbliženje!« 

»Ti si molio? Ti?« 

»Da, ja. A što se čudiš, draga?« 

Lina se okrene i posljednji put pogleda ka- 
pelu zahvalnim pogledom, a onda lagano po 
mostu pređoše Suru . . . 


KRALJEVSKA IGRA 


»Kraljevska igra«? Koja je to igra? — Šah! ... . 
A zašto se tako zove? ... To neka nam razjasni 
ova priča: 

Živio je nekada neki perzijski šah (ili kralj). 
Uvijek je bio mrzovoljast i ničim se nije mo- 
gao zabaviti. Jednoga dana dođe k njemu neki 
mudrac i reče: 

»Kralju, ja znam igru, koju ćeš sigurno za- 
voljeti.« 

Kada mu je mudrac predočio »bojno bolje i 
vojsku«, kralju se igra doista svidjela, zavolio 
ju je. 

»Kako se zove ta igra?« upita ga šah. 

»U počast tvoju neka se zove kraljevska igra 
— šah,« odgovori mudrac. 

»A što želiš u ime nagrade! Reci, bogato ću 
te nagraditi!« 

Mudrac se malo zamisli, a onda reče: 


»Kad već hoćeš da me nagradiš, a ti mi daj 
toliko zrna pšenice, koliko bi stalo na sva ova 
64 polja šahovske ploče. Ali ovako: na prvom 



Hiljada je bolesti a jedno zdravlje! 


¥ 

Bili zdravi ili bolesni, ako još ne poznate Raden- 
sko ljekovito kupalište, tražite kartom prospekte 
i upute: Uprava Radenskog kupališta, Slatina 
Radenci (kod Maribora). 

Direktan vagon iz Zagreba do samoga kupališta. 


Napisao Stjepan Gorupić 

polju neka je jedno zrno, na drugom dvaputa 
po jedno zrno, na trećem polju dvaputa po dva 
zrna, na četvrtom četiri puta četiri, na petbm 
šesnaest puta šesnaest ... I tako dalje. Na svako 
dalnje polje za toliko puta više, koliki je umno- 
žak na onome polju, koje se nalazi prije njega.« 

»Mudrac si, ali nisi mudro smislio; malo tra- 
žiš! No što si zatražio, dobit ćeš!« reče šah. 

Ali šah nije mogao održati svoje obećanje. 
Sva pšenica, što je bila u njegovu kraljevstvu, 
ne bi podmirila mudraca. Jer kada su račundžije 
počeli računati, nizali su se brojevi, kojima se 
broje samo milijuni zvijezda na nebeskome svo- 
du ili kapi vode u nepreglednome moru . . . 

Ima i jedna druga priča u vezi sa »šahom«, 
a tiče se nas Hrvata. Evo te priče: 

Neki je hrvatski vladar bio zarobljenik tali- 
janske državice Venecije. Dužd mletački, koji 
je tada vladao, bio je odličan šahista. Dočuo je 
on, da je njegov zarobljenik također vrstan ša- 
hista, pa ga je dozvao k sebi. 

»Ako me triput uzastopce pobijediš u igri, po- 
klonit ću ti — slobodu,« reče dužd zarobljenome 
kralju. 

I sreća posluži zarobljenika! Triput je uza- 
stopce pobijedio! Dužd održa riječ i pusti kralja 
na slobodu. 

Taj hrvatski vladar na uspomenu te zgode 
uzeo je za svoj grb — šahovske četvorine. TO' 
je eto — kako priča veli — naš hrvatski grb. 

Putopis 


U RIMU I CASTEL GANDOLFU 


NA TURNEJI S ĆIRILO- 


U Rimu se osjećamo kao kod kuće. Neobično 
su nam svi uslužni. Najprije smo se sprijateljili 
s našim najbližim susjedom: Santa Maria Mag- 
giore. iMi se nalazimo na Piazza Esquillino, a 
crkva je pred nama. Njoj smo učinili prvi posjet 
u Rimu. Već na dolasku skupili smo se i pošli 
ravno pred crkvu, da u njoj pohranimo druš- 
tveni barjak. Pred crkvom nas čeka preuzv. Za- 
charini, koji nam želi toplu dobrodošlicu i uvodi 
nas pred oltar, uz koji postavljamo barjak. 
Mnogo je svijeta u crkvi, stranaca i domaćih, 
za koje je naš dolazak mala senzacija. Slu*- 
šaju hrvatske pjesme i vide hrvatsku traku na 
barjaku. S prijaznim smiješkom pozdravljaju 
nas na izlazu iz crkve. 

Iza raznih vrludanja pošli smo nas nekolicina 
na Foro Mussolini, gdje je bila velika smotra 
svih četa balila. Pomoću velikog zvučnika pri- 
maju sve čete komandu, savršeno izvode vježbe 
ti dječaci od desetak godina, potpuno u ratnoj 
spremi, kao da su bili nekoliko puta na fronti. 

Za vrijeme odmora dječaci su posjedali pod 
stabla, odložili puške među koljena i razgova- 
rali. Približio sam se i slušao, o čemu razgova- 
raju. Jedan garavi, koštunjav dječak pripovije- 
dao je svojim drugovima, kako svakog jutra 
dva sata trenira. Sprema se za buduću Olimpi- 
jadu. Treba da zamijeni Beccalia. To je njihov 
reprezentativac i najbolji talijanski lakoatleti- 
čar. Dječak se nada, da će za 7 godina donijeti 
na Olimpijadi zlatnu kolajnu svojoj momčadi. 
Ljutio se, što god. 1940 ima Tokio da organi- 
zira svjetske igre, a ne Rim. Uto je zvučnik za- 
povjedio zbor, i oni su brzo poustajali i postavili 
se u redove. 

U subotu 15. svibnja napravili smo posjet Sv. 
Ocu u Njegovoj ljetnoj rezidenciji Castel Gan- 
dolfo. Od Rima do Gandolfa vodi široka cesta i 
električni tramvaj. Mi smo se odvezli posebnim 
tramvajem, koji nam je stavila na raspolaganje 
gradska općina. Pred dvorcem mnogo svijeta, 
koji moli dozvolu od stroge švicarske straže za 
ulaz u dvorište. Nas također ne puštaju a prima 
vista. Ne pomažu ni naši frakovi ni ordeni na 
grudima. Trebalo je, da im naš Monsg. Mađerec 
pokaže dozvolu i da nas onda pozdrave i pu- 
ste u dvorište. 


METODOVIM KOROM (NASTAVAK) 

Napisao Marcel Matulina 

Mi nismo bili prvi. Nekoliko stotina bračnih 
parova, koji su došli primiti blagoslov od sv. 
Oca, posjedali su desetak redova klupa uz južnu 
stranu dvorišta. Oko nas je bila jedna grupa 
Poljakinja, Madžara, i onda je došla četa tali- 
janskih kolonijalnih vojnika, predvođena viso- 
kim talijanskim oficirima. Oko jedan sat poslije 
podne uveli su nas u veliku dvoranu za prima- 
nje. Malo iza toga ulazi na nosiljkama Nj. Sve- 
tost uz pozdrave i poklike svih grupa, očito ve- 
seo i sa laganim posmijehom. Sjeda na tron i 
pozdravlja sve prisutne. Drago Mu je, što nas 
vidi u tolikom broju. Topao je cijeli Njegov go- 
vor. Želi nam prijatan boravak u vječnome Ri- 
mu, pozdravlja nas i podjeljuje svoj blagoslov. 

Naveče istoga dana imali smo koncerat u ve- 
likom kazalištu Adriano. Kao što nas je svagdje, 
tako nas je i tu toplo primila cijela publika. Bilo 
je za njih novo i strano čuti crkvene staroslaven- 
ske pjesme. Ali one su ih brzo osvojile. Tako 
jednodušno odobravanje rijetko se gdje vidi. Da 
nismo i sami bili impresionirani, bili bismo po- 
mislili, da to radi publika iz kurtoazije. Jer ma 
koliko da su kompozicije svih autora, koji su 
bili na programu (Rahmaninov, Grečanipov, Di- 
nev, Širola, Ivšić, Kolarić, Odak-i dr.) izvanredno 
osjećajne, melodiozne, upravljene direktno na 
osjećaj, prije nego na ćutilo, one ne bi bile u to 
likoj mjeri zadovoljile strogu rimsku muzičku 
publiku, da im naši pjevači, savršeno disponiram, 
nisu dali ono, što za pjesmu znači i lijepo tijelo 
i lijepo odijelo, pored dobrog srca i duše. Naši 
su pjevači to osjetili u punoj mjeri i završili su 
taj koncerat u jednom intimnom raspoloženju 
s publikom. Na zahtjev dodali su nekoliko to- 
čaka tako, da je koncert završio nešto prije po- 
noći, mjesto u jedanaest sati. 

Slijedeći dan naši su se pjevači opet prosla- 
vili. Ona ista publika došla je u našu crkvu sv. 
Jeronima, premda to nigdje nije bilo objavljeno, 
da će naš kor pjevati misu. Bila je puna crkva. 
A na izlazu, po završetku mise, dočekalo nas je 
veliko mnoštvo svijeta i živo nam povlađivalo. 
Bilo je i novinara i fotoreportera. A naveče u 
hotelu bilo je i imprešarija. Htjeli su da opetu- 
jemo koncerat. No morali smo za dva dana osta- 
viti Rim i otputovati u Pariz. (Nastavit će se.) 


Slika desno : 

PAROBROD „PRINCESA OLGA' 
kojim hrvatski hodočasnici polaze u srpnju 
u Svetu Zemlju pod vodstvom zagrebačkog 
Nadbiskupa Koadjutora dra Alojzija Stepinca 

ESTETSKA VAŽNOST VOĆAKA I VOĆA 


Voćke najviše uzgajamo zbog plo- 
da, jer je plod voćaka zdrava i ko- 
risna hrana. Voćke nesamo što ko- 
riste ljudima svojim plodom, nego su 
one i ukrasno drveće. Voćke ukra- 
suju kuće, dvorišta, vrtove ili bašte, 
sela i cijele okolice. Ako u nekom 
selu ili oko njega ima mnogo starih 
voćaka, tad se kaže: to je staro na- 
selje, to je napredno selo. A gdje ih 
nema, mlado je ili natražno selo. U 
kulturnim zemljama po množini vo- 
ćaka i kako se njeguju prosuđuje se 
kulturni napredak nekog sela, a i ci- 
jele okoline. 

Voćke zasađene uz ceste, puteve i 
na svakom praznom mjestu, ukrasu- 
ju cio kraj. Vozi li se čovjek u pro- 
ljeće, kad voćke cvatu takvom oko- 
licom, bit će zaista ushićen i uzne- 
sen divotom i krasotom prirode, a 
tim više godi mu oku i veseli ga u 
jeseni, kad vidi svoj rad u obilju plo- 
dova od svojih, miljenika, svojih vo- 
ćaka. 

Punim pravom može se ustvrditi, 
da su voćke prisilile čovjeka, da osta- 
ne na onoj grudi zemlje, gdje je za- 
sadio svoje omiljelo drvo. 

U Japanu svake godine slave cvat- 
nju trešanja. Narodna je to svetko- 
vina; njoj se veseli i na njoj prisu- 


Tjedni kalendar dobre domaćice 

Rimokat. 

kalendar 

Lipanj Juni 

Nedjelja 

Objed: Juha od patkine sitneži 

20 

s rižom. Pečena patka s krumpirima 
i salatom. Pita s trešnjama. 

Silverije 

Večera: Cvjetača s jajima. Čaj. 

Ponedjeljak 

21 

Objed: Jpha od artičoke. Vari- 
vo od mahuna i profezne. 

Večera: Pečena jaja sa salatom. 

Alojzije 


Utorak 

Objed: Juha od telećih kosti sa 

žličnjacima od mrkve. Pržolica na 
luku sa salatom od krastavaca. 

Paulin 

Večera: Naduvak od rezanaca. 

Srijeda 

23 

Objed: Juha od zelenja. Okrug- 
ljice s trešnjama. 

Večera: Kiselo mlijeko s kru- 

Sidonija 

hom. 

Četvrtak 

24 

Objed: Juha od špinata. Teleći 
odresci, mahune sa žemljinim mrvi- 
cama i salata. 

Večera: Kaša od krumpira s 

Ivan Krst. 

hrenovkama. 

Petak 

’ 

25 

Objed: Juha od mrkve. Drob- 
ljenac i kompot od višanja. 

Večera: Okrugljice s jagodama. 

Prosper, V. 

• 

Subota 

26 

Objed: Prežgana juha. Punjene 
artičoke. Kolač s višnjama. 

Večera: Kajgana i salata s vrh- 

Ivan i Pav. m. 

njem. 


stvuje staro i mlado, bogataš i siro- 
mah, seljak i obrtnik u svečanom 
odijelu, da pod cvatućim trešnjama 
sprovede dane u veselju i zadovolj- 
stvu. 1 sam »mikado« (car) slavi sa 
cijelim svojim dvoranstvom taj stari 
narodni običaj — cvatnju trešanja. Ne 
slave Japanci trešnju radi ploda, ko- 
ji nije za užitak, već ju slave zbog 
njezinog cvijeta: ona je njihova naj- 
ljepša ukrasna biljka. 

Kod nas kao i u svoj Evropi nije 
običaj, da slavimo cvatnju voćaka; 
već se kod nas svako veseli i u tome 
uživa, kad u proljeće gleda ljepotu 
šarolikog cvijeća svojih miljenika, 
svojih voćaka. Gleda li to prekrasno 
cvijeće pomnije, vidi na njemu neki 
novi život, vidi rad marnih pčelica, 
koje neumorno obletavaju od cvi- 
jetka do cvijetka, da nakupe čim vi- 
še meda i peludnog praha. Peludom 
nehotice oplođuju njuške cvijetaka, 
i tako nam trostruko koriste, jer do- 
bivamo med, a pelud prerade u vosak. 

U nekim krajevima smatraju cvat- 
nju jabuka — da je nastupilo pro- 
ljeće. 

Već od davnine ljepota voća po- 
budila je kod mnogih ljubav za vo- 
ćarstvo. Voće je pobudilo i mnoge 
umjetnike da ovjekovječe voće sli- 
kama, a s njima ukrasuju svoje i 
tuđe domove. Iz umjetničkih voćnih 
slika nastala je u voćarstvu nova 
grana: »poznavanje voća ili pomo- 
logija«. Mnogi i mnogi laici prionu- 
še uz pomologiju, ona im je bila pu- 
tokazom kod označivanja voća, koga 
su u svojim vrtovima uzgojili. 

Svaka napredna voćarska zemlja 
ima svoju pomologiju, njom se po- 
nosi i ona joj pokazuje, koje voćne 
vrste da uzgaja i od kojih će imati 
najveću korist. 

Voće uz cvijeće ukras je svakog 
stola. Servira se kod ručka i večere, 
kod gozbe ili zabave na posebnim 
posudama ili tanjurima. Svojim ugod- 
nim i posebnim mirisom podražuje 
na tek, na ljepoti pasu se oči, a u 
svemu uživa želudac. 

Uživanjem ili trošenjem voća mno- 
gi će se lako odučiti od štetnog dje- 
lovanja alkohola i duhana. 

Sadimo i uzgajajmo voćke, trošimo 
i uživajmo u voću, zdravo će nam 
biti tijelo i plemenit duh. 

Prof. Ivan Radić. 

Dobar tek 

Pečena jaja. Miješaj 7 dkg svje- 
žeg maslaca, da se zapjeni, te dodaj 
5 žumanjka, žličicu brašna, posoli i 
dobro promiješaj. Prilij malko octa 
i Yt litre gustoga kiselog vrhnja i 
malo stučenog bijelog bibera te opet 
dobro miješaj. Skuhaj 10 jaja tvr- 
do, razreži ih na male kocke i pri- 
miješaj ih u onu smjesu. Namaži šer- 
pu maslacem, sve uspi u nju, poka- 
paj rastopljenim maslacem i peci u 
pečenjari. 

NOVA MODA 


Okrugljice s trešnjama (ili višnja- 
ma). Kuhaj 30 dcl mlijeka, pa dok se 
kuha sipaj u nj stalno miješajući to- 
liko brašna, da tijesto bude glatko 
i čvrsto. Zatim dodaj 3 dkg masla- 
ca, promiješaj i pusti da ohladi. On- 
da primiješaj 1 cijelo jaje, 1 žuma- 
njak, malo soli i dobro umijesi. U 
komadiće tijesta umotaj 4 do 5 tre- 
šanja (ili višanja) i načini okruglji- 
ce. Ako se tijesto lijepi, namaži vrš- 
ke prstiju maslacem. Okrugljice ku- 
haj u slanoj vodi 5 do 7 minuta. 

Salata s vrhnjem. Pravi se kao 
obična salata, samo se mjesto ulja 
polije slatkim vrhnjem, u koji si za- 
mutila šećera u prahu. 

Okrugljice s jagodama. Miješaj 
dobro 30 dkg svježeg pasiranog sira 
(ne smije biti prerijedak), 6 dkg 
svježeg maslaca, malo soli i 3 cijela 
jaja, pa dodaj 30 dkg brašna i umi- 
jesi na daski tijesto. U komadiće tog 
tijesta umataj vrtne jagode i načini 
okrugljice, koje kuhaj u slanoj vodi. 
Poslaži ih kuhane na zdjelu, pospi 
naribanim sirom, šećerom i prelij 
rastopljenim maslacem. S. A. 

DOMAĆICE 

Kupujte staklenu, porculan- 
sku i vatrostalnu (feuerfest) 
robu u domaćoj staklani 

R. PASA. RIO 
Ilica 5 ZAGREB Ilica 5 


Kruh naš svagdašnji neka bude 

AlS1CE.il KRUH 

Dobije se u svim boljim delika- 
tesama i mljekarnama. 

A1SKER KRUH 

je najzdraviji, jer se priređuje 
bez germe (pjenice) 




Pustolovni roman u slikama 


ZLATNI OTOK 



»Hispaniola« je do- 
skora krenula prema 
Zlatnom Otoku. Prvi ča- 
snik Arrow nestao je je- 
dne noći. — »Skočio je u 
more!« reče kapetan. 


Na lađi je bilo veselo. 
Jelo se i pilo. Jima je 
zabavljao Silver sa svo- 
jom brbljavom i krešta- 
vom papigom . . . Kad je 
bilo kakvo slavlje, 


na palubu bi iznijeli ba- 
čvu s jabukama. Svak je 
mogao da uzme, koliko 
je htio. Naravno, da je 
to bila osobita radost za 
Jima. 


Jednom je Jim baš po- 
čivao na jabukama u 
toj bačvi, kad je do nje 
došao Silver s jednim 
mornarom. Spremali su 
zavjeru. Jim je sve čuo. 


Za našu obitelj 

ZAŠTO DA DJECI LAŽEMO? 

Napisao Martin Čuturić 


Mnogi kod odgoja djece gledaju samo na 
ono vrijeme, u kojemu se djeca nalaze, pa često 
u odgoju prave razne omaške, koje se u kasni- 
jem životu djeci osvećuju. Tako je i sa — laži- 
ma, koje na laku ruku roditelji sipaju ispred 
svoje djece, kad ih ona uznemiruju s različitim 
pitanjima . . . Djeca su neumorna u pitanjima, 
pitaju o svemu i svačemu — a roditelji su dužni 
da ih pouče i odgoje. No često se pri odgovo- 
rima na dječja pitanja roditelji služe s lažima 
— nadajući se, da će vremenom te laži popra- 
viti ili da će i sama djeca već doći do prave 
istine. 

Zašto tako roditelji postupaju? U jednom slu- 
čajUj jer ni sami ne znadu, kako bi djetetu rekli 
istinu; u drugom slučaju, jer osjećaju teškoću 
i neugodnost da je kažu; u trećem slučaju, jer 
se boje, da istina ne bi djecu povela u zlo. 

Međutim roditelji ne smiju djeci uskratiti od- 
goj, nego se moraju mučiti i učiti, kako će što 
objasniti svojoj djeci. Moraju čitati o tome, mo- 
raju se savjetovati s iskusnim osobama. Odgoj 
nije tako laka stvar i traži rada, dužnosti, žrtve. 
Velik je zato propust roditelja, koji iz vlasti- 
tog komoditeta na dječja pitanja odgovoraju 
s lažima. Za pravi odgoj djece mora da Su pri- 
pravni sve učiniti, svaku teškoću i svaku neugod- 
nost savladati, pa se trsiti i da pronađu prave 
odgovore na dječja pitanja i pravi put, kojim 
će pojedine preosjetljive odgovore predati djeci. 

No kad dođe po srijedi pitanje, hoće li prava 
istina škoditi djeci i navesti ih na zlo, doista mo- 
ramo se ozbiljno zamisliti. Djeca često postav- 
ljaju pitanja o postanku živih bića, a i razna 
druga pitanja, koja se roditelji boje razjašnja- 
vati, da ne bi uznemirili dušu djeteta ili otkrili 
dotada nepoznato zlo, koje bi moglo privući 
dječju pažnju i neodgojno na djecu djelovati. 
O tim preosjetljivim pitanjima pozabavit ćemo 
se u jednom od narednih brojeva »Obitelji«, ali 


ovdje uopće naglašujemo, da se ni na jedno 
dječje pitanje ne smije odgovoriti — s lažimal 

Ti lažni odgovori roditelja ponajviše su izne- 
seni, da se dobije vremena, dok dijete sazrije 
i uzmogne shvatiti pravu istinu... No kako di- 
jete pomalo shvaća, da su mu roditelji nešto la- 
gali, može da izgubi povjerenje prema roditelji- 
ma, pa ih drugi put ne će više ni pitati niti će im 
kazivati probleme, koji ga muče, iz bojazni, da 
i opet ne bude prevareno. A može se dogoditi, 
da dijete nasluti nekakvu tajnu ili zlo u onome, 
što su mu roditelji htjeli sakriti, pa iz prirođene 
znatiželje ide u potragu za tom tajnom i tim 
zlom obraćajući se onima, koji će mu reći isti- 
nu — a to su njegovi drugovi. — I jedan i drugi 
slučaj od teškog je udarca za odgoj. Iskrenost 
i povjerenje treba da neprestano vladaju između 
roditelja i djece; djeca, koja sumnjaju u rodi- 
telje i koja su izgubila povjerenje prema rodi- 
teljima, ne će nikad otkriti roditeljima posvema 
svoju dušu, a bez toga nije moguće pratiti ra- 
zvoj djece ni uspješno upravljati njihov odgoj. 
A zar će drugovi, kojima se naša djeca obra- 
ćaju za razna pitanja, opreznije, ljepše i deli- 
katnije iznijeti odgovore nego bi to izveli sami 
roditelji? 

Doista, ima dječjih pitanja, na koje ne mo- 
žemo odgovoriti s istinom, ili bar ne sa čita- 
vom istinom (zbog dobi i razvoja djeteta), ali 
zato ne smijemo odgovarati s lažima! Odgova- 
rajmo djeci uvijek istinu! Ako im je ne može- 
mo dati čitavu, dajmo im barem onaj dio isti- 
ne, koji im možemo dati, a u isto im vrijeme 
spomenimo, da potpunu istinu zasad ne bi shva- 
tili te da ćemo im je iznijeti kasnije, kad dođe 
za to vrijeme. Svakako je potrebito, da razmi- 
šljamo o što jednostavnijem načinu, kojim ćemo 
djeci u osjetljivim pitanjima odgovoriti, i da 
uvijek upotrijebimo sav svoj oprez i svu svoju 
pažnju prema nevinoj djetinjoj duši. 

JVE 


A. L O 


NA KONCU ŠKOLE. Majka: 
»Gle, Tonko, opet imaš tako sla- 
bu svjedodžbu!« 

Tonko: »Kako si čudna, ma- 
mice! A učitelj mi je rekao, da je 
to i predobro za me.« 

MALI JEZIKOSLOVAC. I v i- 
c a: »Oče, što je to — matrona?« 

Otac: »Matrona? To je sta- 
ra, poštovana gospođa kao naša 
mama.« 

Ivica: »Tako. A otac? Otac 
se sigurno kaže — patrona, zar 
ne?« . 

STRAH. Majka (Emici, koja 
se boji psa): »Ne boj se, Emice, 
pas ti ne će ništa! Vidiš, kako 
maše s repom!« 

Emica: »Ja se ni ne bojim 
njegova repa, nego druge stra- 
ne!« 

OSVETA. Malom Marku je 
zubar izvadio zub, pa on moli, 
da ga može ponijeti sa sobom. 

Zubar: »Dobro, dat ću ti ga. 
A što ćeš s njim?« 

Marko: »Ponijet ću ga kući, 
stavit ću ga na stol i metnut ću 
na nj punu šaku šećera . . .« 

Z u bar: »No ... a onda?« 

M a r k o: »Onda ću ga gledati, 
kako ga boli i kako se muči!« 

TETKA. »Ivice, što misliš, ko- 
liko sam stara?« 

»Ne znam. Jer ja umijem bro- 
jiti samo do 45!«< 

ODLIČAN POSJET. Župnik je 
došao u posjete. Milostive ne- 
ma kod kuće. Njezin sinček mo- 


Š A T i Jli 


ra da zabavlja župnika, dok do- 
đe mama. Zbog toga je morao 
prekinuti svoju igru, pa je ne- 
prestano mislio na to, kako bi 
skratio dugotrajno čekanje i što 
prije pošao da se igra. Sa žup- 
nikom je započeo govoriti o 
stvarima, koje župnika moraju 
zanimati. Pa je pitao: 

»Je li istina, gospodine žup- 
niče, da je Bog posvuda?« 

»Jest, posvuda je.« 

»Baš posvuda?« 


STANOVNICI MJESECA. Sta- 
riji brat: »Moguće je, da i na 
mjesecu ima stanovnika!« 

Mlađi b r a t: Ne budi smi- 
ješan! Pa gdje bi se smjestili, 
kad je prva i zadnja četvrt?« 


Najveća 
katoli- 
čka 
tvrtka 
glazbala 
u državi 



'GcnCRALNO 
ZASTUPSTVO 

IF. bCHHElDER 

<2ogpeb, NlkoIlćevolO. 




»Da!« 

»I kod nas?« 

»Da !« 

»I ovdje, baš ovdje?« 

»Da!« 

»Onda je i u ovoj sobi! Pa 
kad je i u ovoj sobi, vi ne ćete 
biti sami, ako ja izađem na dvo- 
rište . . .« 

I odjuri, da se na dvorištu 
igra . . . 

SMOLA. Janko piše domaću 
zadaću pa jauče i tuli kao da je 
mahnit. 

Otac: »Zašto plačeš?« 

Janko: »Joj, joj, joj! Bio 
sam izgubio pero, a mama ga je 
opet našla!« 


Svjetiljka za šivaći stroj 

Elektro materijal izravno iz l-a svjetskih 
tvornica nudi na veliko i malo 


JOSIP KLIMAN, ZAGKEB 

Strosmayerov trg 7 — Telefon br. 76-68 

DOBRIJAN PIŠE ROMAN 



Zašto čika Dobrijan 
tako perom maše? 

— Piše roman najbolji 
»Obitelji« naše! 



I već je ispisao 
čitav snop papira, 
al mu silna omara 
danas ne da mira. 



Pa iz sobe odlazi 
on ispod stabala . . . 
tu mu teče pisanje 
glatko — kao šala. 



Ali eto vihora 
baš ispred oluje 
Roman je odletio! 
Čika bijesan psuje. 


Ilustrovani tjednik „Obitelj" izlazi svake nedjelje. Pretplata 30 Din na tri mjeseca, za inozemstvo 4 dolara godišnje. Pretplata se plaća unaprijed 
Rukopisi se ne vraćaju. „ Obitelj “ izdaje Konzorcij kuća Dobre Štampe. Za izdavača i uredništvo odgovara Dr Josip Andrić, glavni urednik „ Obitelji" 
Zagreb, Trenkova 1. Adresa uredništva i uprave „Obitelji" -. Zagreb , Trg Kralja Tomislava 21. Telefon 54-17. Ček. rač. pošt. šted. br. 33.536 
„ Obitelj " se tiska u Tiskari Narodnih Novina u Zagrebu. Za tiskaru odgovara V. Kirin, Deželićeva ul. 2. 




Od lijeva na desno: 1. Jednostavna haljina iz sitno uzorkanog materijala. Pojas tamni. — 2. Ta- 
mnoplava ljetna haljina sa bijelim ovratnikom i dugme tima. 3. Tamna bluza sa bijelim umetkom i narukav- 
cima. — 4. Jednostavni kaputić iz bijele tkanine za pranje. Vrlo je zgodno nositi ga uz tamnu bluzicu. — 
5. Sportska haljina iz žutog svilenog materijala. Ovratnik, džepovi, narukavci i dugmeta su tamnoplavi. 


KOR IZ ZAOREBA NAKON AUDIJENCIJE KOD SV. OCA PAPE 
u Castel Gandolfu dne 16. V. 1837. U sredini Msgr. dr Mađerec 

